Diari Oficial de la Generalitat Valenciana


Sumari del DOGV 6574, del 27-07-2011 (2011/8356)

RESOLUCIÓ de 22 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni marc de col·laboració entre la Universitat Politecnica de València (UPV) i l'Institut Superior d'Ensenyances Artístiques de la Comunitat Valenciana (ISEACV) per a impulsar i coordinar la posada en marxa d'activitats docents i investigadores d'interés comú sobre la música, les arts escèniques, la ceràmica, el disseny i la conservació i restauració de béns culturals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6574

Data del DOGV
:   27-07-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/8356


Data del document
:   22-07-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 22 de juliol de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni marc de col·laboració entre la Universitat Politecnica de València (UPV) i l'Institut Superior d'Ensenyances Artístiques de la Comunitat Valenciana (ISEACV) per a impulsar i coordinar la posada en marxa d'activitats docents i investigadores d'interés comú sobre la música, les arts escèniques, la ceràmica, el disseny i la conservació i restauració de béns culturals. [2011/8356]  
La Universitat Politecnica de València (UPV) i l'Institut Superior d'Ensenyances Artístiques de la Comunitat Valenciana (ISEACV) han subscrit, després de la tramitació prèvia reglamentària, el 7 de juny de 2011, el Conveni marc de col·laboració per a impulsar i coordinar la posada en marxa d'activitats docents i investigadores d'interés comú sobre la música, les arts escèniques, la ceràmica, el disseny i la conservació i restauració de béns culturals.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0845/2011, i que figura com a annex d'esta resolució.  
  
València, 22 de juliol de 2011.- La directora general del Secretariat del Consell i Relacions amb Les Corts: Mª Teresa Lleó Alonso.  
  
  
Conveni marc de col·laboració entre la Universitat Politècnica de València (UPV) i l'Institut Superior d'Ensenyances Artístiques de la Comunitat Valenciana (ISEACV).  
  
València, 7 de juny de 2011  
  
Reunits  
D'una part, la Universitat Politècnica de València (d'ara en avant, UPV), creada amb rang d'universitat en virtut del Decret 495/1971, d'11 de març (BOE de 26 de març de 1971), amb seu al camí de Vera, s/n de València (Espanya), i en nom seu i representació Juan Juliá Igual, rector, nomenat pel Decret 52/2009, de 3 d'abril, del Consell de la Generalitat, i en virtut de les atribucions que li conferixen l'article 55-d dels estatuts de la UPV, aprovats pel Decret 253/2003, de 19 de desembre, del Consell.  
D'una altra part, Alejandro Font de Mora Turón, conseller d'Educació, en qualitat de president de l'Institut Superior d'Ensenyances Artístiques de la Comunitat Valenciana (d'ara en avant, ISEACV), que actua segons les funcions establides en l'article 6, apartats 1 i 2.c, de la Llei 8/2007, de 2 de març, de la Generalitat, d'Ordenació de Centres Superiors d'Ensenyances Artístiques i de la creació de l'Institut Superior d'Ensenyances Artístiques de la Comunitat Valenciana (DOCV núm. 5.466, 08-03-07), i l'article 48, apartat 2.b, dels estatuts de l'ISEACV, aprovats per mitjà de Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyances Artístiques de la Comunitat Valenciana (DOCV núm. 6.037, 17-06-09) i facultat per a este acte per acord del Consell de data 29 d'abril de 2011.  
  
  
Exposen  
Primer. La UPV, com a universitat pública i d'acord amb el que s'indica en el punt 2 de l'article 1 de la Llei Orgànica 6/2001, de 21 de desembre, d'Universitats, i en l'article 2 dels seus estatuts, aprovats per Decret 253/2003, de 19 de desembre, del Consell, té com a funcions al servici de la societat: la creació, desenrotllament, transmissió i crítica de la ciència, de la tècnica i de la cultura; la preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística; la difusió, valoració i transferència del coneixement al servici de la cultura, de la qualitat de la vida, i del desenrotllament econòmic; i la difusió del coneixement i la cultura a través de l'extensió universitària i la formació al llarg de tota la vida.  
Segon. L'ISEACV, dins de la seua missió d'impulsar les ensenyances artístiques a la Comunitat Valenciana i d'acord amb el que disposa la Llei 8/2007, de 2 de març, de la Generalitat, d'Ordenació de Centres Superiors d'Ensenyances Artístiques i de la creació de l'Institut Superior d'Ensenyances Artístiques de la Comunitat Valenciana, té com un dels seus objectius l'establiment de fórmules de col·laboració amb les universitats valencianes i d'altres àmbits geogràfics, i amb altres centres superiors d'ensenyances artístiques, i, en especial, en el marc de l'Espai Europeu d'Educació Superior. Així mateix, té com una de les seues funcions potenciar i difondre les ensenyances artístiques dins i fora de la Comunitat Valenciana.  
Tercer. Per tot això, ambdós institucions manifesten el seu interés comú a participar de manera activa en la programació d'activitats docents i d'investigació sobre la música, les arts escèniques, la ceràmica, el disseny i la conservació i restauració de béns culturals, i creen una via estable de col·laboració respecte d'això. A fi de regular les condicions de la dita col·laboració, els compareixents subscriuen el present conveni marc, d'acord amb les següents:  
  
Clàusules  
  
Primera. Finalitat del conveni marc de col·laboració  
Per mitjà del present conveni marc, la UPV i l'ISEACV, establixen el marc general de col·laboració entre les dites institucions a fi d'impulsar i coordinar la posada en marxa d'activitats docents i investigadores d'interés comú sobre la música, les arts escèniques, la ceràmica, el disseny i la conservació i restauració de béns culturals.  
  
Segona. Modalitats de col·laboració  
A fi de satisfer el contingut establit en la clàusula anterior, ambdós parts es comprometen, en la mesura dels mitjans que hi puguen disposar, i d'acord amb les normes de cada institució, a:  
a) El foment de la col·laboració entre les dos entitats en projectes formatius d'interés comú en l'àmbit de les ensenyances de la música, dansa, art dramàtic, conservació i restauració de béns culturals, estudis superiors de disseny i estudis superiors d'arts plàstiques, entre els quals s'inclouen els estudis superiors de ceràmica i els estudis superiors del vidre.   
b) El foment de la col·laboració entre les dos entitats per a desenrotllar projectes d'investigació d'interés comú en els àmbits propis de cada entitat.  
c) El foment de la col·laboració entre ambdós institucions per a facilitar la valoració i la transferència del coneixement artístic al servici de la cultura i el desenrotllament econòmic en qualsevol àmbit geogràfic, principalment a la Comunitat Valenciana.   
d) L'organització conjunta d'activitats d'extensió cultural.  
e) L'organització de qualsevol altra activitat que, en l'àmbit de les seues competències, ambdós parts acorden per ser de mutu interés.  
  
Tercera. Regulació de convenis específics  
Per al desenrotllament del present conveni marc, les parts firmants subscriuran convenis específics elaborats de comú acord, en els quals es concretaran l'objecte de la col·laboració, el pla de treball, els participants i el finançament.  
Quan resulte pertinent, per a l'anàlisi i seguiment de cada actuació desenrotllada per mitjà de conveni específic, es crearà una comissió mixta de seguiment integrada per membres d'ambdós institucions amb el mateix nombre.  
  
Quarta. Difusió i publicitat  
En totes les activitats, projectes i resultats objecte d'este conveni serà obligatori incloure i esmentar clarament les institucions que hi firmen.  
  
Quinta. Comunicacions  
Tot avís, sol·licitud o comunicació a què les parts hagen de dirigir-se, en virtut del present conveni marc, s'efectuarà per escrit, per mitjà dels mitjans que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es considerarà realitzat des del moment que el document corresponent s'entregue al destinatari en les seues respectives seus.  
  
Sexta. Duració   
El present conveni marc serà efectiu des de la data de la firma i tindrà una vigència de tres anys, que serà prorrogable per períodes de la mateixa duració mitjançant un acord exprés de les parts, sempre que es compte amb l'informe favorable dels òrgans corresponents.  
  
Sèptima. Modificació  
Les parts podran modificar el present acord marc en qualsevol moment per acord exprés de les parts firmants.  
  
Octava. Resolució  
Qualsevol de les dos parts podrà resoldre el present conveni marc quan la part contrària incomplisca greument o reiteradament les obligacions que se'n recullen en les clàusules, o quan una d'estes manifeste expressament la voluntat de rescindir-lo totalment, cosa que s'haurà de comunicar amb un preavís almenys de tres mesos. En tot cas, les accions ja iniciades hauran de continuar fins que finalitzen totalment.  
  
  
Novena. Conflictes  
Les discrepàncies sorgides sobre la interpretació, desenrotllament, modificació, resolució i efectes que puguen derivar-se de l'aplicació del present conveni marc, hauran de ser resolts per la Comissió Mixta de Seguiment a què es referix este. Si no s'arriba a un acord, les qüestions litigioses seran de coneixement i competència de l'orde jurisdiccional contenciós administratiu de València.  
I perquè conste, i en prova de conformitat, firmen el present conveni marc, per duplicat, en el lloc i la data indicats en l'encapçalament.  
  
  
President de l'ISEACV: Alejandro Font de Mora Turón  
  
Rector de la Universitat Politècnica de València: Juan Juliá Igual